На основу члана 13. Закона о подстицајима у пољопривреди и руралном развоју (''Службени гласник РС'', број 10/13), Закона о изменама и допунама Закона о подстицајима у пољопривреди и руралном развоју (''Службени гласник РС'', број 103/15), члана 8. Одлуке о буџету општине Осечина за 2018. годину (''Општински службени гласник'', број \_13/2017\_) и Програма мера подршке за спровођење пољопривредне политике и политике руралног развоја општине Осечина за 2018. годину, Општинско веће општине Осечина, на седници одржаној дана 30.05.2018. године доноси

**ОДЛУКУ**

**О РАСПИСИВАЊУ КОНКУРСА ЗА ДОДЕЛУ ПОДСТИЦАЈА ЗА УНАПРЕЂЕЊЕ РУРАЛНЕ ЕКОНОМИЈЕ- ДОДЕЛУ ПОЧЕТНЕ ПОМОЋИ ЗА ПОКРЕТАЊЕ ПОСЛОВАЊА ЗА МЛАДЕ ПОЉОПРИВРЕДНИКЕ И РАЗВОЈ МАЛИХ ПОЉОПРИВРЕДНИХ ГАЗДИНСТАВА НА ТЕРИТОРИЈИ ОПШТИНЕ ОСЕЧИНА У 2018. ГОДИНИ**

**I ОПШТИ УСЛОВИ**

Субвенција за унапређење руралне економије- доделу почетне помоћи за покретање пословања за младе пољопривреднике и развој малих пољопривредних газдинстава додељује се пољопривреднику почетнику у једнократном износу од **150.000,00 динара**, ради отпочињања пољопривредне производње на пољопривредном газдинству које је први пут регистровано у 2018-ој години. Новац се може употребити за набавку добара и репроматеријала за отпочињање делатности.

**II УСЛОВИ ЗА ОДОБРАВАЊЕ СРЕДСТАВА**

Право на подношење захтева за доделу субвенције за унапређење руралне економије- доделу почетне помоћи за покретање пословања за младе пољопривреднике и развој малих пољопривредних газдинстава има лице кoje испуњава следеће услове:

- да има пребивалиште на територији општине Осечина;

- да је корисник средстава уписан у 2018. години по први пут као носилац газдинства у Регистар пољопривредних газдинстава на подручју општине Осечина;

- да носилац пољопривредног газдинства има до 40 година старости;

 - да има најмање 1 хектар земљишта у свом власништву или закупу као носилац газдинства;

- да се води на евиденцији Националне службе за запошљавање;

- да нема дуговања према локалној самоуправи општине Осечина;

- да није користио средства Републике Србије по истом основу у 2018. години

 Право на доделу средстава **не може** се остварити у следећим случајевима;

- уколико је лице већ остварило право на исплату новчане накнаде Националне службе за запошљавање у једнократном износу за самозапошљавање;

- да лице које подноси захтев није користило средства по програму самозапошљавања НСЗ и Општине у претходне три године или није реализовало уговорну обавезу по неком од предходних програма НСЗ или Општине за исту намену.

**III ЗАХТЕВ ЗА ДОДЕЛУ СРЕДСТАВА**

**Документација за подношење захтева:**

1) извод из евиденције незапослених;

2) фотокопија потврде о активном статусу пољопривредног газдинстава у 2018. години;

3) фотокопије личних карата свих чланова домаћинства, а за децу фотокопије

здравствених књижица;

4) фотокопија картице наменског рачуна пословне банке;

5) фотокопија поседовног листа или другог документа којим се доказује власништво над земљиштем;

6) потврда Општинске управе Осечина о измиреним пореским обавезама;

7) Решење Управе за трезор да је први пут у 2018. години регистровано пољопривредно газдинство.

**IV НАМЕНА СРЕДСТАВА**

Право на субвенцију за унапређење руралне економије- доделу почетне помоћи за покретање пословања за младе пољопривреднике и развој малих пољопривредних газдинстава може се остварити само за помоћ у отпочињању делатности у области пољопривредне производње и то за пољопривредна газдинстава регистрована по први пут у 2018-ој години на територији општине Осечина.

**V ДОНОШЕЊЕ ОДЛУКЕ**

Субвенција за подршку пољопривредним газдинствима за унапређење примарне пољопривредне производње путем доделе бесповратних средстава за регистрацију и отпочињање пољопривредне делатности у 2018-ој години., одобрава се сваком пољопривредном газдинству које уредно поднесе пријаву на конкурс и испуни све услове предвиђене истим. Износ субвенице по једном пољопривредном газдинству биће познат након завршетка конкурса и обраде свих пристиглих пријава тј. након утврђивања укупног броја исправних пријава и сразмерно подељен свим подносиоцима пријаве који испуњавају услове предвиђене конкурсом.

Предвиђени износ средстава за ову врсту подстицаја који је опредељен Буџетом општине Осечина и Програмом мера подршке за спровођење пољопривредне политике и политике руралног развоја на територији општине Осечина за 2018. годину износи 300.000,00 динара.

**VI ДОНОШЕЊЕ ОДЛУКЕ И ЗАКЉУЧИВАЊЕ УГОВОРА**

Одлуку о одобравању субвенције за унапређење руралне економије- доделу почетне помоћи за покретање пословања за младе пољопривреднике и развој малих пољопривредних газдинстава доноси Општинско веће општине Осечина, на предлог комисије коју образује Начелник општинске управе Осечина.

Председник општине Осечина и подносилац захтева у року до 7 дана од дана протека рока за подношење приговора, потписују уговор о међусобним правима и обавезама.

Лице је у обавези да отпочне обављање регистроване делатности након подношења захтева, а најкасније до датума потписивања уговора.

**VII ОБАВЕЗЕ ПОДНОСИОЦА ЗАХТЕВА НАКОН ЗАКЉУЧИВАЊА УГОВОРА:**

Након закључивања уговора подносилац захтева **дужан је да**:

- обавља регистровану делатност у трајању од најмање 24 месецa, почев од дана отпочињања обављања делатности.

- испуњава све доспеле обавезе по основу јавних прихода, у складу са законом.

-корисник је дужан да у року од 30 дана од дана закључења Уговора са Општином, достави копије готовинских и фискалних рачуна и уговора за купљену робу или извршене услуге које су предмет инвестиције.

У случају да корисник средстава не реализује обавезе дефинисане уговором, **дужан је да врати износ субвенције**.

**Конкурс ће бити отворен до 22.јуна 2018. године.**

Непотпуна и неблаговремена документација неће се узимати у разматрање.

Рок за жалбу је 7 дана од дана објављивања резултата Конкурса на огласној табли општинске управе Осечина

ОПШТИНСКО ВЕЋE ОПШТИНЕ ОСЕЧИНА

Број: \_060-21/2018\_\_\_ , дана \_30.05.2018. године

 ОПШТИНСКО ВЕЋЕ

 ПРЕДСЕДНИК

 Драган Алексић с.р.

|  |  |  |
| --- | --- | --- |
|  |  |  |
|  |  |  |